A Magyarnarancs.hu értesülése szerint a TEK javaslatára kiutasították Magyarországról James Dowson brit állampolgárt, és beutazási tilalmat rendeltek el ellene.

A Belügyminisztérium megerősítette az információt a lapnak. „Dowson James brit állampolgár Magyarországon nem kívánatos személy, akit a Bevándorlási és Menekültügyi Hivatal Magyarország területéről kiutasított, egyidejűleg vele szemben beutazási és tartózkodási tilalmat rendelt el. Az idegenrendészeti intézkedésekre a Terrorelhárítási Központ javaslatára került sor” - írta a minisztérium.

A lap megkérdete a TEK-et is, akik a következőt írták: a „TEK a jogszabályban rögzített feladatkörében eljárva folyamatosan ellenőriz minden olyan személyt és intézményt, akik és amelyek kapcsán felmerülhet a terrorcselekmény vagy azzal összefüggésbe hozható bűncselekmény gyanúja, valamint azt vizsgálja, hogy egy adott személy Magyarország területén való tartózkodása jelent-e nemzetbiztonsági kockázatot".

A Magyar Narancs újságírója napokkal ezelőtt Facebookon megkérdezte Dowsont, hogy tényleg kiutasították-e, mire a férfi csak annyit válaszolt:

Te drogozál?

A lap szerint Dowson szélsőjobboldali mozgalmak mellett tűnt fel Magyarországon. "Ingatlanprojektet" próbált összehozni Ásotthalmon, amiben Toroczkai László polgármester is segíthetett neki. A Jobbik alelnöke elismerte a portálnak, hogy kapcsolatba került a férfival.

Fotó: britainfirst.org Jim Dowson

Az újság felidézte, hogy Dowson fotózkodott jobbikos képviselővel és a Betyársereg tagjaival is. Az pedig még érdekesebb, hogy az Identitesz (róluk itt írtunk részletesen) egy Dowsonhoz köthető Teréz körúti lakásba költözött.

Dowsonról nemrég egy portréban azt írta a New York Times, hogy az amerikai elnökválasztási kampányban Donald Trumpot segítette álhírekkel és konteókkal, Vlagyimir Putyinról pedig nagyon elismerősen beszélt egy interjúban:

Ma Oroszország az egyetlen ország, ahol megértik a tradíció, a hit és a családi értékek fontosságát. Ezeket a multikulturalizmus üldözi, Putyint pedig a világban démonizálják. Ez pedig azért van, mert Putyin a többség érdekét a kisebbségek fölé helyezte

- idézi Dowsont a Magyarnarancs.hu.